CELEX: 32021D1315
Language: lv
Date: 2021-08-06 00:00:00
Title: Komisijas Īstenošanas lēmums (ES) 2021/1315 (2021. gada 6. augusts), ar ko saskaņā ar Eiropas Parlamenta un Padomes Regulas (ES) Nr. 528/2012 55. panta 1. punktu tiek pagarināts pasākums, ar kuru Polijas Zāļu, medicīnas ierīču un biocīdu reģistrācijas birojs atļauj piedāvāt tirgū un lietot biocīdu Biobor JF (izziņots ar dokumenta numuru C(2021) 5821) (Autentisks ir tikai teksts poļu valodā)

10.8.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 287/11
               
            
         KOMISIJAS ĪSTENOŠANAS LĒMUMS (ES) 2021/1315
         (2021. gada 6. augusts),
         ar ko saskaņā ar Eiropas Parlamenta un Padomes Regulas (ES) Nr. 528/2012 55. panta 1. punktu tiek pagarināts pasākums, ar kuru Polijas Zāļu, medicīnas ierīču un biocīdu reģistrācijas birojs atļauj piedāvāt tirgū un lietot biocīdu Biobor JF
         
         
            
               (izziņots ar dokumenta numuru C(2021) 5821)
            
         
         (Autentisks ir tikai teksts poļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 528/2012 (2012. gada 22. maijs) par biocīdu piedāvāšanu tirgū un lietošanu (1) un jo īpaši tās 55. panta 1. punkta trešo daļu,
         tā kā:
         
                     (1)
                  
                  
                     Polijas Zāļu, medicīnas ierīču un biocīdu reģistrācijas birojs (“kompetentā iestāde”) saskaņā ar Regulas (ES) Nr. 528/2012 55. panta 1. punkta pirmo daļu 2020. gada 6. novembrī pieņēma lēmumu līdz 2021. gada 5. maijam atļaut profesionāliem lietotājiem piedāvāt tirgū un lietot biocīdu Biobor JF gaisa kuģu degvielas tvertņu un degvielas sistēmu profilaktiskai un atjaunojošai antimikrobiālai apstrādei (“pasākums”). Kompetentā iestāde atbilstoši minētās regulas 55. panta 1. punkta otrajai daļai informēja Komisiju un pārējo dalībvalstu kompetentās iestādes par šo pasākumu un sniedza tā pamatojumu.
                  
               
                     (2)
                  
                  
                     Saskaņā ar kompetentās iestādes sniegto informāciju pasākums bija nepieciešams, lai aizsargātu sabiedrības veselību, jo gaisa kuģa degvielas tvertņu un degvielas sistēmu mikrobioloģiskā kontaminācija var izraisīt gaisa kuģa dzinēja darbības traucējumus un apdraudēt tā lidojumderīgumu, tādējādi apdraudot pasažieru un apkalpes drošību. Covid-19 pandēmijas un tās izraisīto lidojumu ierobežojumu dēļ daudzi gaisa kuģi uz laiku tika novietoti stāvēšanai. Gaisa kuģa dīkstāve ir mikrobioloģisko kontamināciju pastiprinošs faktors.
                  
               
                     (3)
                  
                  
                     Biocīds Biobor JF satur 2,2'-(1-metiltrimetilēndioksi)bis-(4-metil-1,3,2-dioksaborinānu) (CAS Nr. 2665-13-6) un 2,2'-oksibis(4,4,6-trimetil-1,3,2-dioksaborinānu) (CAS Nr. 14697-50-8), kas ir aktīvās vielas lietošanai tajos biocīdos, kuri pieder pie 6. produkta veida “Konservanti, kas paredzēti produktiem uzglabāšanas laikā”, kas definēts Regulas (ES) Nr. 528/2012 V pielikumā. Minētās aktīvās vielas nav norādītas Komisijas Deleģētās regulas (ES) Nr. 1062/2014 (2) II pielikumā, un tās nav iekļautas darba programmā, kas paredzēta visu to esošo aktīvo vielu sistemātiskai pārbaudei, kuras satur Regulā (ES) Nr. 528/2012 minētie biocīdi. Tāpēc minētās regulas 89. pants uz tām neattiecas, un minētās vielas ir jānovērtē un jāapstiprina, pirms šīs vielas saturošus biocīdus var atļaut arī valsts līmenī.
                  
               
                     (4)
                  
                  
                     2021. gada 8. martā Komisija no kompetentās iestādes saņēma pamatotu lūgumu atļaut pasākumu pagarināt saskaņā ar Regulas (ES) Nr. 528/2012 55. panta 1. punkta trešo daļu. Pamatotais pieprasījums tika iesniegts, pamatojoties uz bažām par to, ka pēc 2021. gada 5. maija gaisa transporta drošību arī turpmāk varētu apdraudēt gaisa kuģu degvielas tvertņu un degvielas sistēmu mikrobioloģiskā kontaminācija, un apgalvojumu, ka Biobor JF ir nepieciešams, lai šādu mikrobioloģisko kontamināciju kontrolētu.
                  
               
                     (5)
                  
                  
                     Saskaņā ar kompetentās iestādes sniegto informāciju vienīgais alternatīvais biocīds, ko gaisa kuģu un dzinēju ražotāji ieteikuši mikrobioloģiskās kontaminācijas apstrādei (Kathon™ FP 1.5), 2020. gada martā tika izņemts no tirgus, jo pēc apstrādes ar šo produktu tika novēroti nopietni dzinēja darbības traucējumi.
                  
               
                     (6)
                  
                  
                     Kā norādījusi kompetentā iestāde, alternatīvs esošas mikrobioloģiskās kontaminācijas apstrādes paņēmiens ir manuāla tvertnes iztīrīšana pēc tam, kad degviela no gaisa kuģa ir izvadīta un gaisa kuģis ir iztīrīts. Manuāla tvertnes iztīrīšana ne vienmēr var būt iespējama līdztekus citām tehniskās apkopes darbībām, kas jāveic, ja gaisa kuģis ir novietots stāvēšanai vai uz ilgu glabāšanu. Turklāt piesārņotu tvertņu manuāla tīrīšana darbiniekus pakļautu toksisku gāzu iedarbībai, un tāpēc no tās būtu jāizvairās.
                  
               
                     (7)
                  
                  
                     Saskaņā ar Komisijas rīcībā esošo informāciju Biobor JF ražotājs ir veicis pasākumus, lai saņemtu atļauju šim produktam, un gaidāms, ka pieteikums par produkta sastāvā esošo aktīvo vielu apstiprināšanu tiks iesniegts 2022. gada vidū. Aktīvo vielu apstiprināšana un tam sekojoša atļauja šim biocīdam būtu paliekošs nākotnes risinājums, taču šo procedūru pabeigšanai būs vajadzīgs ilgs laiks.
                  
               
                     (8)
                  
                  
                     Gaisa kuģu degvielas tvertņu un degvielas sistēmu mikrobioloģiskās kontaminācijas nepietiekama kontrole var apdraudēt gaisa satiksmes drošību un minēto apdraudējumu nevar pietiekami ierobežot ar citiem biocīdiem vai citiem līdzekļiem. Tāpēc ir lietderīgi ļaut kompetentajai iestādei pasākumu pagarināt.
                  
               
                     (9)
                  
                  
                     Ņemot vērā, ka pasākuma termiņš beidzās 2021. gada 5. maijā, šim lēmumam vajadzētu būt ar atpakaļejošu spēku.
                  
               
                     (10)
                  
                  
                     Šajā lēmumā paredzētie pasākumi ir saskaņā ar Biocīdu pastāvīgās komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Pasākumu, ar ko atļauj profesionāliem lietotājiem piedāvāt tirgū un lietot biocīdu Biobor JF gaisa kuģu degvielas tvertņu un degvielas sistēmu profilaktiskai un atjaunojošai antimikrobiālai apstrādei, Polijas Zāļu, medicīnas ierīču un biocīdu reģistrācijas birojs var pagarināt līdz 2022. gada 6. novembrim.
         
         
            2. pants
            Šis lēmums ir adresēts Polijas Zāļu, medicīnas ierīču un biocīdu reģistrācijas birojam.
            To piemēro no 2021. gada 6. maija.
         
         
            Briselē, 2021. gada 6. augustā
            
               
                  Komisijas vārdā –
               
               
                  Komisijas locekle
               
               Stella KYRIAKIDES
            
         
         
            (1)  OV L 167, 27.6.2012., 1. lpp.
         
         
            (2)  Komisijas Deleģētā regula (ES) Nr. 1062/2014 (2014. gada 4. augusts) par darba programmu visu to esošo aktīvo vielu sistemātiskai pārbaudei, kuras satur Eiropas Parlamenta un Padomes Regulā (ES) Nr. 528/2012 minētie biocīdi (OV L 294, 10.10.2014., 1. lpp.).